KIRJALLINEN KYSYMYS E-2713/00 esittäjä(t): Christopher Huhne (ELDR) komissiolle. Riskipääoma.



Virallinen lehti nro 103 E , 03/04/2001 s. 0215 - 0216



KIRJALLINEN KYSYMYS E-2713/00 esittäjä(t): Christopher Huhne (ELDR) komissiolle (1. syyskuuta 2000) Aihe: Riskipääoma Voiko komissio ilmoittaa ns. start-up-yhtiöihin ja early-stage growth -yhtiöihin sijoitetun rahoituksen (ns. riskipääoma) vuosittaisen määrän kussakin jäsenvaltiossa viimeisen viiden vuoden aikana? Erkki Liikasen komission puolesta antama vastaus (12. lokakuuta 2000) Komissiolla ei ole kattavia lukuja käynnistysvaiheen ja alkuvaiheen kasvuyrityksille tarjottujen pääomasijoitusten määrästä kussakin jäsenvaltiossa viiden viime vuoden ajalta. Euroopan pääomasijoitusmarkkinat ovat jatkuvasti kasvaneet viime vuosina. Pääomasijoitusrahastot ovat yksi tärkeimmistä pääoman lähteistä uusille ja kasvaville yrityksille, mutta myös yksityiset pääomasijoittajat (business angels) vastaavat merkittävästä osasta pääomasijoitusmarkkinoiden kokonaisvolyymia. Lisäksi pääomasijoituksia tarjotaan enenevässä määrin yritysten pääomasijoituksina (suuriin yrityksiin läheisesti liittyvistä rahastoista). On arvioitu, että yksityisten sijoittajien tekemät pääomasijoitukset vastaavat ainakin pääomasijoitusrahastojen tekemiä sijoituksia. Liitteenä oleva taulukko, jossa esitetään viiden viime vuoden aikana jäsenvaltioissa tehdyt pääomasijoitukset, perustuu Euroopan riskipääomayhdistyksen (European Venture Capital Association, EVCA) tilastoihin. Yhdistys tuottaa joka vuosi vuosikirjan pääomasijoituksista Euroopassa. EVCA:n julkaisemat luvut perustuvat 17:ssä Euroopan maassa tehtyyn tutkimukseen. Kaikki luvut on otettu EVCA:n vuosikirjoista vuosilta 19962000, ja ne kuvaavat kyseisinä vuosina jäsenvaltioissa tehtyjä investointeja. Kaikki luvut kuvaavat joko alkuvaiheen investointeja (siemen- ja käynnistysvaihe) tai laajentumis- tai kehittämisinvestointeja. Luvut eivät sisällä korvaavia investointeja eivätkä ulkopuolisen ryhmän yritysostoja eikä toimivan johdon yritysostoja (MBI/MBO), jotka eivät sisälly pääomasijoitusten määritelmään. EVCA:n tilastot eivät myöskään sisällä investointeja, jotka on tehty yksityisten sijoittajien toimesta tai yritysten pääomasijoituksina. Yhteisön tasolla Euroopan investointipankki (EIP) ja Euroopan investointirahasto (EIR) ovat merkittäviä riskipääomarahoituksen tarjoajia. EIP aloitti riskipääomaoperaatiot vuonna 1997 Amsterdamin erityistoimintaohjelman (ASAP) nojalla. Se sai johtokunnaltaan luvan varata 2 000 miljoonaa euroa ylijäämistään riskinjako-operaatioiden tukemiseen. Tähän mennessä riskipääomaoperaatioihin on jo käytetty yli 1 000 miljoonaa euroa. EIR toimii EIP:n pääomasijoitusvälineenä. Omista varoista tehtävien pääomasijoitusten lisäksi (noin 90 miljoonaa euroa) se hallinnoi edellä mainittuja EIP:n riskipääomavaroja sekä yhteisön puolesta riskipääomarahastoja. Parlamentin tukeman, vuonna 1997 tehdyn kasvua ja työllisyyttä koskevan aloitteen nojalla EIR hallinnoi nk. ETF-käynnistysjärjestelmää (jonka ohjeellinen budjetti on 150 miljoonaa euroa kolmen vuoden aikana). Kyseessä on ensimmäinen laajamittainen yhteisön riskipääomaväline, jonka erityispiirteenä on kannustaa varojen myöntämistä alkuvaiheen yrityksille ja innovatiivisille ja teknologiaan suuntautuneille yrityksille.